Ιράκ: Ο Βρετανός όμηρος εκλιπαρεί για τη ζωή του - 2004-09-23
ενώ διερευνώνται πληροφορίες για ενδεχόμενη εκτέλεση των δύο Ιταλίδων ομήρων.
Οι Ιταλικές αρχές διερευνούν πληροφορίες ότι εκτελέστηκαν και οι δύο Ιταλίδες όμηροι στο Ιράκ. Ιστοσελίδα στο διαδίκτυο έδωσε στη δημοσιότητα μήνυμα που αναφέρει ότι οι δύο γυναίκες εκτελέστηκαν γιατί η Ιταλία δεν απέσυρε τις δυνάμεις της απ’ το Ιράκ. Νωρίτερα Ιρακινοί εξτρεμιστές της οργάνωσης του καταζητούμενου τρομοκράτη, Αμπού Μουσάμπ Αλ Ζαρκάουι, έδωσαν στη δημοσιότητα βίντεο στο οποίο ο Βρετανός όμηρος, Κένεθ Μπίγκλυ, που απήχθη τη περασμένη εβδομάδα μαζί με δύο Αμερικανούς, εκλιπαρεί τον Βρετανό πρωθυπουργό, Τόνυ Μπλέαρ, να ικανοποιήσει τα αιτήματα των απαγωγέων του για να σωθεί η ζωή του. Οι απαγωγείς του Βρετανού ομήρου ζητούν την απελευθέρωση γυναικών κρατουμένων στο Ιράκ. Πάντως τόσο ο Βρετανός υπουργός εξωτερικών, Τζακ Στρώ, όσο και ο αμερικανός υπουργός εξωτερικών, Κόλιν Πάουελ, δήλωσαν χθες ότι η οποιαδήποτε διαπραγμάτευση με τους αντάρτες, το μόνο που θα καταφέρει θα είναι να ενθαρρύνει περισσότερες απαγωγές. Στο μεταξύ, και νέες εκρήξεις βομβών σημειώθηκαν χθες στην ιρακινή πρωτεύουσα με αποτέλεσμα να σκοτωθούν τουλάχιστον 21 άτομα και να τραυματιστούν πάνω από 200. Βομβιστής αυτοκτονίας σκότωσε 7 άτομα και τραυμάτισε πάνω από 50, έξω από φωτοτυπείο στην δυτική Βαγδάτη, όπου νεοσύλλεκτοι της ιρακινής Εθνικής φρουράς ετοίμαζαν τις αιτήσεις τους. Ένα άλλο αυτοκίνητο εξερράγη στην πλούσια συνοικία αλ Μανσούρ της Βαγδάτης, κοντά σε στρατιωτικό σταθμό έλεγχου. Ενας Αμερικανός στρατιώτης σκοτώθηκε και τέσσερεις άλλοι τραυματίστηκαν. Στην άλλη πλευρά της πόλης, αμερικανικές δυνάμεις συγκρούστηκαν με σιίτες αντάρτες στην συνοικία Σάντρ Σίτυ. Σύμφωνα με τοπικό νοσοκομείο, τουλάχιστον 13 άτομα σκοτώθηκαν και 149 τραυματίστηκαν. Στο βόρειο Ιράκ, ένας αμερικανός στρατιώτης σκοτώθηκε από έκρηξη βόμβας στο οδόστρωμα κοντά στην Τικρίτ, ενώ στη Μοσούλη, ακόμα ένας αμερικανός στρατιώτης σκοτώθηκε κατά τη διάρκεια επίθεσης.